IZVEŠTAJ O SPROVEDENOJ JAVNOJ RASPRAVI O PREDLOGU UREDBE O PRIPREMI NACRTA PLANA RAZVOJA REPUBLIKE SRBIJE

Zaključkom Odbora za pravni sistem i državne organe 05 broj 110 – 3731/2023, na osnovu člana 41. stav 1. Poslovnika Vlade („Službeni glasnik RSˮ br. 61/06 – prečišćen tekst, 69/08, 88/09, 33/10, 69/10, 20/11, 37/11, 30/13, 76/14 i 8/19 – dr. uredba), na predlog Republičkog sekretarijata za javne politike, utvrđen je Program javne rasprave o Predlogu uredbe o pripremi Nacrta plana razvoja Republike Srbije (u daljem tekstu: Predlog uredbe).

U skladu sa utvrđenim programom javne rasprave, Republički sekretarijat za javne politike je sproveo javnu raspravu u periodu od 8. maja 2023. godine do 27. maja 2023. godine, za predstavnike relevantnih državnih organa i organa državne uprave, autonomnih pokrajina i jedinica lokalne samouprave, organizacija civilnog društva, akademske zajednice i privrede, kao i druge zainteresovane strane, a tekst Predloga uredbe bio je postavljen na sajtu Republičkog sekretarijata za javne politike, <https://rsjp.gov.rs/cir>, na sajtu na portalu e-Konsultacije. Takođe je javnost imala mogućnost da predloge, sugestije, inicijative i komentare dostavi na elektronsku adresu: javna.rasprava@rsjp.gov.rs ili pisanim putem Republičkom sekretarijatu za javne politike, Beograd, Nemanjina br. 22-24, sa napomenom: „Za javnu raspravu o Predlogu uredbe o postupku izrade Nacrta plana razvoja Republike Srbije”.

U toku trajanja javne rasprave organizovana je prezentacija Predloga uredbe u Beogradu, 18. maja 2023. godine, u Privrednoj komori Srbije.

Na prezentaciji Predloga uredbe u toku javne rasprave učestvovali su predstavnici privrede iz različitih sektora Privredne komore Srbije. U toku javne rasprave svim učesnicima je predstavljen Predlog uredbe, nakon čega je sprovedena diskusija u vezi predstavljenog predloga i iznet jedan komentar na Predlog uredbe. Takođe, u periodu trajanja javne rasprave putem elektronske pošte dostavljena su četiri predloga i jedna sugestija. Putem portala e-Konsultacije nije dostavljen ni jedan komentar.

Članovi radne grupe su detaljno razmotrili sve dostavljene komentare i sugestije postupili na sledeći način:

|  |  |  |  |
| --- | --- | --- | --- |
| **Бр.** | Naziv organa/organizacije/pojedinca | Komentar/sugestija | Status |
| 1. | **Ministarstvo privrede**  | **Čl. 3.** Nije precizirano ko predlaže privrednike i članove akademske zajednice.**Čl. 3. stav 5.** Treba precizirati da se u rad posebnih stručnih grupa uključe predstavnici akreditovanih regionalnih razvojnih agencija na poziv organa državne uprave koji je nadležan za regionalni razvoj i Razvojne agencije Srbije upućen SARRA (Srpskoj asocijaciji akreditovanih regionalnih razvojnih agencija) koja će dalje koordinirati i obezbediti učešće predstavnika akreditovanih regionalnih razvojnih agencija u radu navedenih grupa. | Komentar delimično prihvaćen.Komentar je prihvaćen u delu koji se odnosi na preciziranje ko predlaže članove posebnih stručnih grupa iz redova privrede i iz redova akreditovanih regionalnih razvojnih agencija, dok na osnovu komentara koji se odnosi na preciziranje predlaganja predstavnika akademske zajednice nisu unete izmene iz razloga što je navedeno već uređeno Predlogom uredbe. |
| 2. | **Privredna komora Srbije** | Čl. 3. Izbor predstavnika privrede, kao članova posebnih radnih grupa, treba da sprovodi Privredna komora Srbije  | Komentar je prihvaćen |
| 3. | **Milan Pjević Kikinda** | Potrebno je kroz Plan razvoja vratiti ugled učitelja u društvu i podržati pilot projekat za osnivanje preduzeća u delatnosti računarskog programiranja sa fokusom delovanja na lokalna preduzeća radi ostvarivanja stvarnog realnog finansijskog rasta.  | Komentar je uopšten, ne odnosi se na konkretan član Predloga uredbe, niti se daje predlog za izmenu/dopunu konkretnog člana Predloga uredbe. |
| 4.  | **Ministarstvo za evropske integracije** | Čl. 6. stav 1. dopuniti rečenicom: „Prilikom izrade posebnih delova Nacrta plana razvoja Republike Srbije, osiguraće se adekvatno uključivanje ciljeva održivog razvoja, kao i ostalih međunarodno preuzetih obaveza.ˮ  | Komentar prihvaćen i integrisan u čl. 5. stav 1. Predloga uredbe. |
| 5. | **Ministarstvo za evropske integracije** | Čl. 13. stav 1. Dopuniti rečenicom: „Predmetni Izveštaj će sadržati i poseban odeljak posvećen horizontalnom praćenju učinaka postignutih u odnosu na ciljeve održivog razvoja.ˮ | Komentar prihvaćen i integrisan u čl. 13. stav 1. Predloga uredbe. |

Po završenoj javnoj raspravi može se, kao opšti zaključak, istaći da je javna rasprava na Predlog uredbe sprovedena bez ikakvih problema, sa zadovoljavajućim rezultatima.